USR Bucureşti îi cere primarului general al Capitalei, Gabriela Firea, să renunţe la organizarea unui târg de Crăciun în Piaţa Victoriei, locul de desfăşurare a unor manifestaţii, a declarat miercuri preşedintele USR Bucureşti, consilierul general Roxana Wring.

„Cred că ştiţi cu toţii ce s-a întâmplat de curând, Piaţa Victoriei a devenit acum spaţiu pentru un nou târg de Crăciun şi am solicitat doamnei Firea să anuleze această intenţie. Piaţa Victoriei este locul unde în acest moment au loc aceste manifestaţii împotriva legilor corupţiei care subminează statul de drept”, a afirmat Wring la o conferinţă de presă.

Primăria Capitalei va organiza, în Piaţa Victoriei, în perioada 5-17 decembrie, evenimentul cultural dedicat copiilor „Târg de sărbători – Festival de colinde şi obiceiuri de iarnă”, urmând ca pe 31 decembrie, în acelaşi loc, să se desfăşoare concertul de Revelion.